Tikkurilan rautatieasema

**Tikkurilan rautatieasema** (, ) on rautatie- ja linja-autoasema Vantaalla Jokiniemen ja Tikkurilan kaupunginosien rajalla. Helsingin päärautatieasemalle on sieltä matkaa 16&nbsp;kilometriä ja Helsinki-Vantaan lentoasemalle noin viisi&nbsp;kilometriä. Tikkurilan aseman läpi liikkuu vuosittain noin 12 miljoonaa matkustajaa. Vuoteen 2025 mennessä matkustajien määrän ennustetaan nousevan 16 miljoonaan.

## Historia

Kun päärataosuus Helsingistä Hämeenlinnaan rakennettiin vuosina 1857–1862, Tikkurila oli yksi seitsemästä ensimmäisestä asemasta. Näistä asemista tiilisiä asemarakennuksia olivat Helsinki, Tikkurila ja Hämeenlinna, kun taas loput rakennettiin puusta. Aseman rakentaminen aloitettiin vuonna 1859. Tikkurilan vanha asemarakennus tehtiin tiilestä, koska tuolloin arvioitiin, että Tikkurilasta tulisi merkittävä vaihtopaikka. Tikkurilan tärkeyttä korosti se, että sen kautta kulki Turun ja Viipurin välinen Kuninkaantie. Kesti kuitenkin vielä kauan, ennen kuin Tikkurilasta tuli suuri asutustaajama. Tikkurila oli pitkään Helsingin suunnasta junien ensimmäinen pysähdyspaikka. Ensimmäisenä liikennöintivuotena 1862 matka Helsingistä Tikkurilaan kesti 45 minuuttia.

1900-luvun puolivälistä alkaen Tikkurilasta on kasvanut Vantaan hallinnollinen keskus sekä joukkoliikenteen keskusasema. Vanha asema jäi käytöstä vuonna 1978, jolloin hieman pohjoisemmaksi valmistui uusi tiilinen asema. Vuosina 1989–1990 vanha asemarakennus kunnostettiin Vantaan kaupunginmuseon käyttöön. 

Pääradan avaamisesta eli 1860-luvulta aina 1970-luvulle asti Tikkurilan asemalla ei ollut turvalaitteita, kuten tasoristeyksiä tai alikulkuja. Turvatoimien kehittämistä alettiin pitää kiireellisenä 1970-luvulla, kun  rautatieliikenne sähköistyi, junista tuli hiljaisia ja kuolonuhreja vaatineet onnettomuudet lisääntyivät merkittävästi. Ensimmäinen alikulkutunneli Tikkurilan asemalle rakennettiin vuonna 1978.

Kaukojunat alkoivat pysähtyä Tikkurilassa vaiheittain vuosituhannen vaihteesta lähtien. Kaikki matkustajajunat (myös Pendolinot ja Venäjän junat) ovat pysähtyneet Tikkurilassa 3. syyskuuta 2006 lähtien lukuun ottamatta vuosina 2007–2011 liikennöinyttä G-lähijunaa.

## Nykyinen asemaympäristö
1. tammikuuta 2015 Tikkurilan vanha asemarakennus korvattiin uudella asemakeskuksella, Dixillä, jossa on seitsemän tuhannen neliömetrin kokoiset liike- ja toimistotilat. Dixin kauppakeskus avattiin 15. tammikuuta, ja kokonaisuudessaan siitä rakentuu 450 metriä pitkä Ratatietä mukaileva kokonaisuus.

Linja-autoterminaali siirtyi hieman pohjoisemmaksi Ratatien varteen, ja käyttöön otettiin radan ylle rakennettu läpinäkyvä asemasilta, joka on osa Kehärata-hanketta. Asemasillan rakentaminen liikennöidyn radan päällä oli teknisesti erittäin vaativaa.

Asemasillan toisessa päässä eli Dixiä vastapäätä on toinen korkea rakennus, Väritehtaankatu 8:n toimisto- ja liiketilakokonaisuus. Kiinteistöön on sijoitettu muun muassa konttoreita, lounasravintola ja kuntosali. Loppuvuodesta 2021 osuuteen liittyi toinen vaihe, kuusikerroksinen 4&nbsp;000 neliön lisärakennus.

Helmikuussa 2026 Tikkurilan aseman linja-autoterminaali Dixin alakerroksessa suljettiin Tikkurilanraitio-raitiotunnelin rakennustöiden vuoksi. Laiturit siirrettiin väliaikaisterminaaleihin aseman pohjois- ja eteläpuolelle.


Tikkurilan rautatieasema, heinäkuu 2017 (cropped).jpg|Dixi ja asemasilta.
Tikkurila railway station in Vantaa, Finland, 2025 January – 01.jpg|Asemasilta sisältä.
Tikkurila railway station in Vantaa, Finland in March 2017.jpg|Laituri ja asemasilta yhdistyvät portailla, hisseillä ja liukuportailla.
Pedestrian underpass at Tikkurila Commercial Centre and Station Dixi in Tikkurila, Vantaa, Finland, 2021 May.jpg|Asemalla on kaksi jalankulun ja pyöräilyn alikulkutunnelia, joista on pääsy kaikille laitureille.

### Lipunmyynti
Asemalla on lippuautomaatteja. VR:n lipunmyyntipiste Tikkurilassa suljettiin keväällä 2020 mutta avattiin uudelleen kesällä 2022 nimellä Kahvi & Lippu. Uudenlaiseksi asiakaspalvelupisteeksi luonnehdittu Kahvi & Lippu yhdisti lipunmyynnin, kahvilan ja matkailuneuvonnan. Se kuitenkin suljettiin maaliskuussa 2025 osana muutosneuvotteluita, joissa VR luopui kaikesta kivijalkaravintolaliiketoiminnastaan. VR:n mukaan Kahvi & Lippu -toiminta oli tappiollista, ja lippuja myytiin vain vähäisesti. Lipunmyynti oli VR:n mukaan siirtynyt 95-prosenttisesti digikanaville. 

### Alikulkutunnelit
Asemalla on jalankulun ja pyöräilyn alikulkutunnelit sekä pohjois- että eteläpuolella. Molemmilta on pääsy kaikille aseman laitureille. Vuonna 1990 valmistuneessa 80 metriä pitkässä pohjoisessa tunnelissa on kaksi Pekka Jylhän taideteosta, *Pohjoista kohti* ja *Toinen matka*. Eteläisemmästä tunnelista löytyy Helana Hietasen ja Jaakko Niemelän valotilateos *Kartasto 1708/2018 (Atlas 1708/2018)*, jonka pohjana on käytetty vanhaa Tikkurilan seudun karttaa. Eteläisempi alikulku oli alun perin käytössä jo ennen pohjoista tunnelia, mutta Dixin rakentamisen yhteydessä se remontoitiin ja pysyi suljettuna useamman vuoden. Uudistettu tunneli avattiin vasta keväällä 2018. Tunnelissa on Vantaan kaupungin hallinnoima 160 polkupyörän pyöräparkkihalli, joka on valvottu kameroin ja jonka sisään pääsee HSL:n matkakortilla. Suljetun hallin on sanottu vähentävän pyörävarkauksia ja pitävän pyörät suojassa eri sääolosuhteilta.

Pekka Jylhä Pohjoista kohti 1996 ympäristöineen-m vaaka.jpg|Pekka Jylhän teos *Pohjoista kohti* (1996) pohjoisessa alikulkutunnelissa.
Helena Hietanen ja Jaakko Niemelä - Kartasto 1708..2018 - 2018 - Tikkurilan rautatieaseman eteläinen alikulku - Ratakatu 11 - Jokiniemi - Vantaa - 1.jpg|*Kartasto 1708/2018 (Atlas 1708/2018)* sijoittuu eteläisen alikulkukäytävän lattiaan, seinään ja kattoon. 

## Aseman tulevaisuus
Heinäkuussa 2015 käyttöön tulleen Kehäradan toivotaan nostavan Tikkurilan aseman Suomen toiseksi vilkkaimmaksi asemaksi. Kehärata yhdistyy Vantaankosken rataan kulkien Helsinki-Vantaan lentoaseman kautta ja näin ollen tekee Tikkurilan asemasta tärkeimmän liitoskohdan kaukojunien ja Helsinki-Vantaan lentoaseman välille.

Aseman eteläpuolelle kaupunginmuseon ympärille rakentuu Carl Albert Edelfeltin aukio, johon sijoitetaan taideteoksia, kuten Korppi-veistos. Aukio yhdistää tulevaisuudessa Tikkurilan jokirannan alueet ja kävelykeskustan yhtenäiseksi kokonaisuudeksi.

Rakenteilla oleva Vantaan pikaraitiotien reitti alittaa Tikkurilan aseman tunnelissa, johon kuuluu myös maanalainen pysäkki. Tikkurilanraitioksi kutsuttu 560 metriä pitkä tunneli tulee ulottumaan Jokiniemen Väritehtaankadulta Tikkurilan Kielotielle lähelle Tikkuraitin kävelykatua.

Aseman itäpuolella on varaus kahdelle lisäraiteelle. Raiteiden rakentaminen vaatisi muutamien aseman eteläpuolella olevien  liikerakennusten purkamisen.

## Asemalla pysähtyvät junat
### Lähijunat

* (Helsinki–Tikkurila–Lentoasema–Huopalahti–Helsinki)
* (Helsinki–Kerava)
* (Helsinki–Huopalahti–Lentoasema–Tikkurila–Helsinki)
* (Helsinki–Riihimäki)
* (Helsinki–Riihimäki–Tampere)
* (Helsinki-Hämeenlinna)
* (Helsinki–Lahti–Kouvola)

### Kaukojunat
Tikkurilassa pysähtyvät lähes kaikki päärataa ja oikorataa pitkin kulkevat Helsingistä lähtevät ja sinne saapuvat kaukojunat. Junista on vaihtoyhteys I-junalla Helsinki-Vantaan lentoasemalle.
 
Tikkurilassa ei pysähdy Helsingin ja Kokkolan välinen kaukojuna 59.

## Junien lähtöraiteet

* Raiteelta 1 kulkevat R-, D- ja Z-lähijunat sekä kaukojunat Helsinkiin.
* Raiteilta 2 ja 3 kulkevat kaukojunat päärataa pitkin Riihimäen ja Lahden suuntaan.
* Raiteelta 4 kulkevat R-, D- ja Z-lähijunat Riihimäen ja Lahden suuntaan
* Raiteelta 5 kulkevat I-lähijunat Lentoasemalle sekä K- ja T-lähijunat Keravan suuntaan.
* Raiteelta 6 kulkevat K-, P- ja T-lähijunat Helsinkiin.

Vuoden 2023 huhtikuusta lokakuuhun Tikkurilan aseman eteläpäässä tehtiin Helsinki–Riihimäki-ratahankkeeseen liittyneitä ratatöitä, jotka vaikuttivat laiturijärjestelyihin.
Aseman pohjoispään raide- ja vaihdemuutokset muuttivat laiturijärjestelyjä jälleen vuonna 2024.

## Linja-autovuorot

**Laituri 5**
*571 Myyrmäki

**Laituri 6**
*576 Kivistö

**Laituri 7**
*611 Rautatientori

**Laituri 8**
*711 Hakaniemi
*711K Hakaniemi

**Laituri 9**
*717 Rautatientori
*717K Rautatientori

**Laituri 10**
*712 Kuusijärvi
*736 Korso
*899 Kuusijärvi-Nikkilä-Sipoonkorpi-Mellunmäki (M) (Sipoonkorpi Hop-On Hop-Off -linja)
*U999 Porvoo

**Laituri 11**
*619 Simonsilta
*625 Rekolanmäki

**Laituri 12**
*631 Kulomäki
*641 Kerava as.

**Laituri 13**
*624 Päiväkumpu
*624N Ilola

**Laituri 14**
*724 Päiväkumpu
*735 Mikkola

**Laituri 15**
*570 Mellunmäki
*570N Mellunmäki

**Laituri 16** (Ratatiellä)
*570 Lentoasema
*570N Lentoasema

**Laituri 17**
*Poistumis-/päätepysäkki

## Lähteet

## Aiheesta muualla

* Asema VR:n sivuilla
* Tikkurila HSL:n asemakartassa (pdf)